مش يمكن كل ده مش موجود ؟
مش يمكن وعينا ما هو الا خيال لوعى اعلى ؟
مش يمكن احلامك تكون حقيقتك في بعد تاني وانت حلم لبعد مختلف عنك ؟
مش يمكن اكون بصحى من النوم كل يوم وبقول انا حلمت اني مدرب ؟ او موظف ؟ او اب ؟ او طفل ؟ مثلا !
مش يمكن اكون دلوقتي في بعد ما قاعد على الارض بحرك ايدي بنفس الطريقة اللي بحركها دلوقتي وانا بكتب على اللاب بس الفرق ان هناك مفيش قدامي لاب وانا مغمض عيني وحواليا ناس زيي بيعملوا حركات مختلفه بدون تفاعل مع اي حد حواليهم وفاكرين انهم مش لوحدهم وهما جوا خيالاتهم المتعددة ؟
مش يمكن الكون ميكون بدا من انفجار كبير بقاله مليارات السنين ولا حاجه وان اللحظة ديه اتكررت عدد لانهايئي من "المرات" وكلمة "المرات" اتكتبت مليارات المرات قبل كده في ابعاد زمنية مختلفة ؟
انا هكتب دلوقتي رقم .. الرقم ده انا لسه محددتوش دلوقتي .. بس مش يمكن اكون كتبته مليارات المرات قبل كده وكل مرة كنت فاكر اني محددتوش؟؟ 544 .. لا مش ده 139 ، لا ولا ده .. 101 مثلا ؟
اصحابي ممكن يكون محاولة لعقلي انه يخفف من حدة الوحدة ويرتب حياتي بالشكل الطبيعي ليها .. فبيخلق اصحاب ، بيحط قدامي ظروف ، فرص ، علشان اكمل في اتجاه محدد مينفعش ابعد عنه .
طيب لو غيرت ده وقررت دلوقتي مثلا اني اسيب كل حاجه ؟ اني اخد حياتي ، مش ده ممكن يعمل تغيير /ازمة / هزة / زلزال في النظام ؟
هل لو انا غيرت/كسرت نمط مكرر ، ده هيغير اتجاه حياتي او سرنديبي ؟ يعني لو جربت اني احط ملح في النسكافيه .. جربت اني اغمض عيني وانا صاحي لمدة 24 ساعه او اني اسيب العربية في وسط الشارع .. هل الملح في النسكافيه هيكون طعمه وحش او عيني هتوجعني او الناس هتضايق من عربيتي ، ولا ده مجرد رد فعل للنظام علشان يخليني ارجع للطريق اللي مرسوم ؟
هيعاقبني اني غيرت نمط شرب النسكافيه وهيخليني متضايق من طعمه مثلا ؟
هيعاقبني ان غيرت نمط استخدام عيني فهيخليها تتعبني مثلا ؟
هيعاقبني من اني غيرت نمط مكان العربيه فهيعاقبني بالناس اللي هتضايق ؟
طيب هيحصل ايه لو استمريت ؟
لو سبت العربية ؟ مثلا ؟ الناس هتضايق ؟ هتخبطها ؟ هتكسرها ؟ هتسرقها ؟ مجموعه متسلسله من العقاب المتعدد علشان ارجع عن تغيير النظام ، بس في النهايه مين هيكون المنتصر ؟
ولا ايه ؟
ويومكم اجمل من يومي
نهاد رجب
Source